CELEX: 32021R0426
Language: el
Date: 2021-03-10 00:00:00
Title: Εκτελεστικός κανονισμός (ΕΕ) 2021/426 της Επιτροπής της 10ης Μαρτίου 2021 για τη διόρθωση του εκτελεστικού κανονισμού (ΕΕ) αριθ. 1263/2011 όσον αφορά την έγκριση του Lactococcus lactis (NCIMB 30160) ως πρόσθετης ύλης ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ)

11.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 84/18
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/426 ΤΗΣ ΕΠΙΤΡΟΠΗΣ
         της 10ης Μαρτίου 2021
         για τη διόρθωση του εκτελεστικού κανονισμού (ΕΕ) αριθ. 1263/2011 όσον αφορά την έγκριση του Lactococcus lactis (NCIMB 30160) ως πρόσθετης ύλης ζωοτροφών για όλα τα ζωικά είδη
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η χρήση του παρασκευάσματος Lactococcus lactis NCIMB 30160 ως πρόσθετης ύλης ζωοτροφών εγκρίθηκε για όλα τα ζωικά είδη με τον εκτελεστικό κανονισμό (ΕΕ) αριθ. 1263/2011 της Επιτροπής (2) και για χρονική περίοδο 10 ετών.
                  
               
                     (2)
                  
                  
                     Η έγκριση τροποποιήθηκε στη συνέχεια με τον εκτελεστικό κανονισμό (ΕΕ) 2020/1092 της Επιτροπής (3), σύμφωνα με το άρθρο 13 παράγραφος 2 του κανονισμού (ΕΚ) αριθ. 1831/2003, όσον αφορά τη σύνθεση της πρόσθετης ύλης.
                  
               
                     (3)
                  
                  
                     Η τροποποίηση που προβλεπόταν δεν αφορούσε τη χρονική περίοδο ισχύος της άδειας που είχε καθορίσει ο εκτελεστικός κανονισμός (ΕΕ) αριθ. 1263/2011, η οποία θα έπρεπε να διαρκέσει έως τις 26 Δεκεμβρίου 2021. Ωστόσο, στο παράρτημα του εκτελεστικού κανονισμού (ΕΕ) 2020/1092 δηλωνόταν εσφαλμένα ότι η περίοδος ισχύος της άδειας για τον Lactococcus lactis NCIMB 30160 θα διαρκούσε έως τις 16 Αυγούστου 2030. Το σφάλμα αυτό εισήχθη, επομένως, στον εκτελεστικό κανονισμό (ΕΕ) αριθ. 1263/2011 μέσω του εκτελεστικού κανονισμού (ΕΕ) 2020/1092.
                  
               
                     (4)
                  
                  
                     Για λόγους σαφήνειας και ασφάλειας δικαίου, θα πρέπει, επομένως, να διορθωθεί ο εκτελεστικός κανονισμός (ΕΕ) αριθ. 1263/2011 όσον αφορά τη λήξη της περιόδου ισχύος της άδειας για τον Lactococcus lactis NCIMB 30160.
                  
               
                     (5)
                  
                  
                     Ο εκτελεστικός κανονισμός (ΕΕ) 2020/1092 προέβλεπε ότι η τροποποίηση των όρων χορήγησης άδειας για την πρόσθετη ύλη Lactococcus lactis NCIMB 30160 αφορούσε μόνο τη σύνθεση της πρόσθετης ύλης. Δεν γινόταν αναφορά στην ανάγκη τροποποίησης της περιόδου ισχύος της άδειας της εν λόγω πρόσθετης ύλης. Το άρθρο 9 παράγραφος 8 του κανονισμού (ΕΚ) αριθ. 1831/2003 ορίζει, μάλιστα, ότι οι άδειες χορηγούνται για περίοδο δέκα ετών και ότι δεν επιτρέπεται παρέκκλιση απ’ αυτόν τον κανόνα με τροποποίηση των όρων της άδειας. Επιπλέον, το μητρώο πρόσθετων υλών ζωοτροφών εξακολούθησε να αναφέρει την ημερομηνία της 26ης Δεκεμβρίου 2021 ως ημερομηνία λήξης ισχύος της άδειας της πρόσθετης ύλης Lactococcus lactis NCIMB 30160, ακόμη και μετά την έκδοση του εκτελεστικού κανονισμού (ΕΕ) 2020/1092. Η μη πρόβλεψη αναδρομικής ισχύος της προτεινόμενης διόρθωσης θα οδηγούσε σε παραβίαση της αρχής της μη διάκρισης μεταξύ των επιχειρήσεων, καθώς η χορήγηση παρατεταμένης περιόδου άδειας, από την ημερομηνία έναρξης ισχύος του εκτελεστικού κανονισμού (ΕΕ) 2020/1092, για την πρόσθετη ύλη Lactococcus lactis NCIMB 30160 θα είχε ωφελήσει αδικαιολόγητα μόνο τις επιχειρήσεις που εμπορεύονται ή χρησιμοποιούν την εν λόγω πρόσθετη ύλη. Επιπλέον, στην περίπτωση αυτή, η αναδρομικότητα δεν θεωρείται ότι θίγει την αρχή της δικαιολογημένης εμπιστοσύνης των ενδιαφερόμενων επιχειρήσεων. Τέλος, η προτεινόμενη διόρθωση εντάσσεται σε μη ποινικό πλαίσιο, λαμβανομένου υπόψη του γεγονότος ότι η εσφαλμένη λήξη της περιόδου ισχύος της άδειας που αναφέρεται στον κανονισμό (ΕΕ) 2020/1092 ήταν αποτέλεσμα λάθους. Επομένως, ο παρών κανονισμός θα πρέπει να ισχύσει αναδρομικά από την ημερομηνία έναρξης ισχύος του κατ’ εξουσιοδότηση κανονισμού (ΕΕ) 2020/1092.
                  
               
                     (6)
                  
                  
                     Για τη διαφύλαξη της δικαιολογημένης εμπιστοσύνης των ενδιαφερόμενων μερών και λόγω της αναδρομικής εφαρμογής της προτεινόμενης διόρθωσης, ο παρών κανονισμός θα πρέπει να τεθεί σε ισχύ επειγόντως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του εκτελεστικού κανονισμού (ΕΕ) αριθ. 1263/2011 διορθώνεται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 16 Αυγούστου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 268 της 18.10.2003, σ. 29.
         
            (2)  Εκτελεστικός κανονισμός (ΕΕ) αριθ. 1263/2011 της Επιτροπής, της 5ης Δεκεμβρίου 2011, για την έγκριση των μικροοργανισμών Lactobacillus buchneri (DSM 16774), Lactobacillus buchneri (DSM 12856), Lactobacillus paracasei (DSM 16245), Lactobacillus paracasei (DSM 16773), Lactobacillus plantarum (DSM 12836), Lactobacillus plantarum (DSM 12837), Lactobacillus brevis (DSM 12835), Lactobacillus rhamnosus (NCIMB 30121), Lactococcus lactis (DSM 11037), Lactococcus lactis (NCIMB 30160), Pediococcus acidilactici (DSM 16243) και Pediococcus pentosaceus (DSM 12834) ως πρόσθετων υλών ζωοτροφών για όλα τα ζωικά είδη (ΕΕ L 322 της 6.12.2011, σ. 3).
         
            (3)  Εκτελεστικός κανονισμός (ΕΕ) 2020/1092 της Επιτροπής, της 24ης Ιουλίου 2020, για την τροποποίηση του εκτελεστικού κανονισμού (ΕΕ) αριθ. 1263/2011 όσον αφορά την έγκριση του Lactococcus lactis (NCIMB 30160) ως πρόσθετης ύλης ζωοτροφών για όλα τα ζωικά είδη (ΕΕ L 241 της 27.7.2020, σ. 10).
      
      
         
            ΠΑΡΑΡΤΗΜΑ
            Στο παράρτημα του εκτελεστικού κανονισμού (ΕΕ) αριθ. 1263/2011, η εγγραφή της πρόσθετης ύλης Lactococcus lactis NCIMB 30160 με αριθμό ταυτοποίησης 1k2082 διορθώνεται ως εξής:
            
                         
                     
                     
                        Στη στήλη «Λήξη της περιόδου ισχύος της άδειας», η ημερομηνία «16.8.2030» αντικαθίσταται από την ημερομηνία «26.12.2021».